"Дълги години българският политически елит нямаше ясна, последователна и дългогодишна политика по етническия въпрос. Етническите проблеми в България се решаваха конюнктурно с оглед на тесния партиен интерес или на текущата ситуация.

През последните 10 години ситуацията се промени със засилената работа на секретариата и на Националния съвет за сътрудничество по етническите и интеграционните въпроси. Нелепо е да се заличи фактът, че на българските земи са се раждали и живели хора с различно вероизповедание и на различна етническа принадлежност. В България има мир и съжителство, каквито няма в другите балкански държави.

За запазването на самосъзнанието и културната идентичност на малцинствените групи работи Националния съвет и неговия секретариат. Обезличаването на подобно звено е от национално значение, от значение за националната сигурност. България е ратифицирала Рамковата конвенция за защита на националните малцинства. България е страна по много международни договори, спогодби, програми, Комитети и т.н., които пряко се отнасят до проблемите на малцинствата. Принизяването на статута на секретариата до отдел и то предимно с функции, които обслужват административно няколко съвета, е непоправима грешка, за която ще има негативни последици.

В Националния съвет са обединени различни етнически малцинства – евреи, арменци, турци, роми, власи, каракачани и други, които са изградили добри работни взаимоотношения със секретариата.

Всяка европейска държава има самостоятелно звено на високо правителствено ниво, което работи единствено и само по проблемите на малцинствата. Във всички доклади за България, обект на оценка от различни международни институции- Европейска Комисия, Съвет на Европа, ООН и т.н., въпросът, свързан с укрепване на капацитета на институциите, които работят по етническите и интеграционните въпроси, е поставян винаги на първостепенно и високо ниво. При присъединяването на България към ЕК , задължително условие/глава от преговорния процес бе, създаването на звено на най-високо правителствено ниво, което да работи за укрепване на междуетническите отношения. Правата и интересите както на малцинствата, така и на мнозинствата, трябва да бъдат защитавани от всяка демократична система чрез придържане към основните човешки права и гарантирането на наличието на ефективни механизми за тяхната защита.

Ликвидирането на секретариата на Националния съвет като самостоятелно звено и принизяването му в отдел в администрацията, би могло да доведе до необратими последици – България да бъде цитирана в различни международни авторитетни източници като държава, която не отстоява правата на човека - Доклада на Държавния департамент на САЩ за състоянието на човешките права в България (ежегодно се докладва); Доклади на FRA (Агенция за основни права); Европейска Комисия, ГД „ Правосъдие и потребители“; ОССЕ, Комитети на ООН и др.

Липсата на самостоятелна структура, която да провежда политиката по отношение на етническите малцинства в България би дало лош знак към демократичния свят и демократичната общност.

Запазването на структурата такава, каквато е в момента, е от ключово значение за развитието на междуетническите отношения в страната. Структурата е разпознаваема не само от европейските институции, но и сред други органи за равнопоставеност и защита на правата на човека. Това е постигнато с много държавни усилия и постоянство. Не бива това да бъде премахнато просто ей- така. Не е държавнически етническите малцинства в нашата държава да се приемат само като уязвими групи. България е сочена вече като добър пример при провеждане на интеграционната политика. Нека продължава тази положителна оценка за страната ни като се анализира много добре всяко преструктуриране и се пресметнат последиците, до които ще доведат предлаганите промени. Последиците ще са и за малцинствата и за имиджа на България."

